Johan Harstad

Johan Harstad (født 10. februar 1979 i Stavanger) er en norsk forfatter bosatt i Oslo.

Bakgrunn og virke 
Harstad debuterte i 2001 med Herfra blir du bare eldre, en samling prosatekster, og kom i 2002 ut med novellesamlingen Ambulanse. Hans første roman, Buzz Aldrin, hvor ble det av deg i alt mylderet? ble utgitt i 2005 og er nå utgitt/under utgivelse i Sverige, Danmark, Finland,  USA, Australia, Nederland, Tyskland, Færøyene, Italia, Russland, Sør-Korea og Frankrike. Romanen er blitt innspilt som tv-serie, med Pål Sverre Valheim Hagen i hovedrollen. Den ble vist på NRK i 2011. Flere av hans noveller er også oversatt til fransk, engelsk, finsk og hindi. Romanen Hässelby ble utgitt oktober 2007. Denne romanen på 450 sider handler om den voksne Albert Åberg og verdens undergang. Boken følger Åberg fra slutten av tenårene til han er godt og vel 40 og jobber som lagersjef på Clas Ohlson. I september 2008 utkom Darlah, hans første roman for ungdom, en science-fiction-fortelling med klare referanser til science-fiction- og skrekkfilmer fra 1970 og -1980-årene. For denne romanen ble han belønnet med Brageprisen.

Harstad har også skrevet flere teaterstykker, blant annet monodramaet Grader av hvitt (et samarbeid med komponist Nils Henrik Asheim og Stavanger symfoniorkester) som hadde premiere januar 2007 og enakteren Washingtin som hadde urpremiere på Trøndelag Teater i februar 2007. Fire av teaterstykkene, deriblant Grader av hvitt og Washingtin ble utgitt i november 2008 under tittelen Bsider. I 2009 var han ansatt som historiens første faste husdramatiker på Nationaltheatret, og inngikk inn i den faste kunstneriske staben. Skuespillet Osv. ble resultatet av dette arbeidet.

Johan Harstad driver i tillegg et prosjekt/en label/organisasjon ved navnet LACKTR (noen ganger brukes også The Lacktr Prpgnda Community). Gjennom LACKTR produserer han grafikk, lyd, film, foto og tekst som ikke utgis via Gyldendal Norsk Forlag. LACKTR sto blant annet bak cd-utgivelsen Bring Out Your Life Vests i 2005, som fulgte de 1000 første eksemplarene av romanen Buzz Aldrin, hvor ble det av deg i alt mylderet?, samt tekst/lydprosjektet PradaDADA (som besto av Harstad, John Erik Riley, Bjørn Erik Haugen og Lasse Marhaug). LACKTR co-produserte også den første produksjonen av skuespillet Krasnoyarsk på Det Norske Teater i 2008 og medlemmer av organisasjonen er også involvert i bandet The Sell Out Space Girls, en blanding av eksperimentell jazz, live mix, dj-ing og støymusikk. Siden 2005 har LACKTR også hatt ansvar for bokomslag til Harstads utgivelser. LACKTR driver stort sett i liten skala, men har to omfangsrike nettsider/blogger på internett. Selv har Harstad bedt om at det ikke opprettes lenker til LACKTRs nettsider, for slik å kunne beholde friheten til å bruke den som han ønsker. Nettsidene er også beryktet for å publisere informasjon som blander fakta og fiksjon, kalkulert desinformasjon blandet sammen med reelle nyheter. LACKTR samarbeider også fra tid til annen med diverse norske forfattere, kunstnere og musikere, enten disse bidrar åpent eller under psevdonym. LACKTRs produksjon og organisasjon kan også sees på som et kunstprosjekt/kollektiv.

Da Ingar Sletten Kolloen mottok Den norske leserprisen for 2004, utpekte han Harstad som sin «lovende forfatter», og Harstad mottok dermed sin del av prisen.

Bibliografi 
Bøker
 Herfra blir du bare eldre – prosa (2001)
 Ambulanse – noveller (2002)
 Buzz Aldrin, hvor ble det av deg i alt mylderet? – roman (2005)
 Hässelby – roman (2007)
 Darlah – ungdomsroman (2008)
 Bsider – dramatikk / prosa (2008)
 Motorpsycho — Blissard - bok om albumet Blissard fra Motorpsycho (2012)
 Manifest for folk flest (hvem vi er & hva vi gjør), prosa, Flamme (2013)
 Max, Mischa & Tetoffensiven – roman (2015)
Ferskenen : samlede verker : annotert utgave – roman (2018)

Skuespill
 Grader av hvitt (2007)
 Washingtin (2007)
 Krasnoyarsk (2008)
 Brødmannens memoarer del 1: Akapulco (2007)
 Brødmannens memoarer del 2: Ellis Iland (2009)
 Brødmannens memoarer del 3: Matterhorn (2010)
 Osv. (2010)

Priser 
 Beste bok 2002, Natt&Dag Trondheim
 Årets litteraturtalent, Dagbladet, 2002
 Årets Stavangerkunstner 2003
 Bjørnsonstipendet 2003, for Ambulanse
 Delvinner da Ingar Sletten Kolloen mottok Den norske leserprisen for 2004
 Vinner av Ungdommens kritikerpris 2007
 Brageprisen 2008, for Darlah
 Wesselprisen, 2010
 Osloprisen 2013, for Motorpsycho "Blissard"
 Sult-prisen 2016
Aschehougprisen 2019

Noter

Kilder 
 Presentasjon av Johan Harstad i Forfatterkatalogen på Forfattersentrums nettsider

Eksterne lenker 
 
 
  Johan Harstad i NRK Forfatter
 Digitaliserte bøker av Johan Harstad og om Johan Harstad i Nasjonalbiblioteket
Artikler om og av Johan Harstad i Norart

 

Norske romanforfattere
Norske novellister
Vinnere av Bjørnsonstipendet
Vinnere av Brageprisen
Ibsenprisen
Vinnere av Sult-prisen
Vinnere av Doblougprisen
Personer fra Stavanger kommune
Vinnere av Aschehougprisen